****

**A közösség erejével a rászorulók megsegítéséért**

**Rajzpályázat felhívás**

Az Európai Bizottság Europe Direct Szeged európai uniós információs irodája a **2015-ös Fejlesztés Európai Éve** alkalmából rajzpályázatot hirdet Csongrád megyei általános iskolák 6-8. osztályos tanulói részére „**A közösség erejével a rászorulók megsegítéséért**” címmel.

Az Európai Unió a szegénység felszámolásáért világszerte folytatott küzdelem élharcosa, a világon a legtöbb támogatást nyújtja a rászorulóknak.

***Milyen tevékenységek tartoznak például az Európai Unió és tagállamai által végzett nemzetközi fejlesztés és segélyezés körébe?***

* *természeti katasztrófák (árvíz, vihar, földrengés, szökőár, szárazság, bozóttüzek stb.) áldozatainak megsegítése - mentési munkálatok, orvosi ellátás, víz, élelmiszer, sátrak, takarók, gyógyszerek biztosítása*
* *tönkrement lakókörnyezet újjáépítése természeti katasztrófák vagy háborús rombolás után*
* *népirtás, háborúk, éhínség elől menekülők számára befogadó táborok üzemeltetése*
* *utak, kórházak, szülőotthonok építése, helyi munkaerő kiképzése a betegellátásra*
* *járványok, fertőző betegségek terjedése elleni küzdelem, védőoltások biztosítása a helyi lakosság számára*
* *iskolák építése és üzemeltetése, ahol fiúknak és lányoknak egyaránt lehetőségük van tanulni*
* *a lakosság tiszta ivóvízzel való ellátása érdekében kutak, gátak, szűrőberendezések építése és üzemeltetése*
* *a mezőgazdasági termelés elindításában, fejlesztésében való segítségnyújtás az élelmiszerellátás javítása érdekében*
* *programok az erdőirtás megfékezésére, a további természeti katasztrófák elkerülésére*

Várunk minden olyan pályaművet, mely bemutatja, alkotója hogyan látja az Európai Unió, az ENSZ, a segélyszervezetek, az önkéntesek ezreinek munkáját, amit a nemzetközi fejlesztés és segélyezés keretében fejtenek ki bajbajutott embertársaink megsegítésére, gyakran a Föld legtávolabbi országaiban.

A pályamunkák hátoldalára kérjük ráírni a mű címét, az alkotó nevét, korát, iskolája nevét, osztályát, valamint a felkészítő pedagógus (osztályfőnök vagy rajztanár) nevét, telefonszámát.

A pályaművek mérete A/3-as, álló formátumú lehet, tetszőleges technikával készítve (ceruzarajz, akvarell, zsírkréta, montázs, stb.)

**Beérkezési határidő: 2015. április 15.**

A beérkezett munkákból rendezett válogatott kiállítás megnyitójára és a pályázat eredményhirdetésére **2015. május 8-án 13.00 órakor kerül sor a Somogyi Károly Városi és Megyei Könyvtár földszinti Internet-terénél (**6720 Szeged, Dóm tér 1-4.)

A művek beküldhetők postán, (levelezési cím: SZTE ÁJTK Europe Direct Szeged, 6720 Szeged, Tisza Lajos krt. 54. fszt. 14.) vagy leadhatók személyesen ugyanott ügyfélszolgálati időben (H-SZ: 10.00-16.00 óra, P: 10.00-14.00 óra között.)

A Europe Direct Szeged fenntartja magának a jogot, hogy a beérkezett pályaműveket a kiállításon kívül saját honlapján, kiadványaiban, elektronikus anyagaiban a szerző adatainak feltüntetésével a későbbiekben is felhasználja.

További információ kérhető Szekeres Ildikó Europe Direct Szeged irodavezetőtől, email: iszekeres@irsi.u-szeged.hu